REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/52-18

30. april 2018. godine

B e o g r a d

**ZAPISNIK**

**15. SEDNICE ODBORA ZA LjUDSKA I MANjINSKA PRAVA**

**I RAVNOPRAVNOST POLOVA**

**ODRŽANE 3. APRILA 2018. GODINE**

 Sednica je počela u 12 časova.

 Sednicom je predsedavao predsednik Odbora Meho Omerović.

 Sednici su prisustvovali: Nikola Jolović, Milanka Jevtović Vukojičić, Ljibuška Lakatoš, Milena Turk, Ljiljana Malušić, Marjana Maraš, Vesna Ivković, i Elvira Kovač, članovi Odbora. Sednici je prisustvovao Tomislav Žigmanov, zamenik člana Odbora.

 Sednici nisu prisustvovali članovi Odbora: Milosav Milojević, Olivera Ognjanović, Ružica Nikolić, Tatjana Macura, Maja Videnović, Marija Janjušević, Enis Imamović i Olena Papuga.

 Sednici su prisustvovali i narodni poslanici Nada Lazić, Gordana Čomić i Milena Ćorilić.

 Sednici su prisustvovali i: Meho Mahmutović, Ministarstvo zdravlja; Nina Mitić, Ministarstvo za rad, zapošljavanje, boračka i socijalna pitanja; Jovanka Atanacković, Sofija Osmanović, Vesna Nikolić, Senida Tahirbegović, Ministarstvo građevinarstva, saobraćaja i infrastrukture; Nataša Marković, Ministarstvo unutrašnjih poslova; dr Nenad Ivanišević, Danijela Lakatoš, Koordinaciono telo za praćenje realizacije Strategije za socijalno uključivanje Roma i Romkinja; Aleksandra Milojković Novikova, Kancelarija za ljudska i manjinska prava; Brankica Janković, Milan Nikolić, Poverenik za zaštitu ravnopravnosti; Gordana Stevanović, Dragana Vujkov, Zaštitnik građana; Severine Leonardi (Severin Leonardi), Ana Prodanović, Marina Prohasku, UNICEF; Jadranka Miličević, CARE International Sarajevo; Vera Kurtić, Kancelarija Saveta Evrope u Beogradu; Jelena Jovanović, Nacionalni savet romske nacionalne manjine; Mitar Đurašković, Sandra Dašić, Marija Borisenko, Kancelarija za koordinaciju aktivnosti u borbi protiv trgovine ljudima; dr Ivan Đorđević, prof. dr Ljiljana Gavrilović, Etnografski institut SANU; Slavica Vasić, Svetlana Ilić, Jelena Kostić, Đurđica Ergić, Svetlana Marinković, Zorica Stanojević, Dejan Mitrović, Ženski romski centar Bibija; Radmila Nešić, Elizabeta Janković, Danijela Durmišević, Marta Gagić, Romska ženska mreža – Udruženje Ternipe; Sanja Kljajić, Republički zavod za socijalnu zaštitu; Tamara Panajotović, Pokrajinski sekretarijat za socijalnu politiku, demografiju i ravnopravnost polova; Nenad Drašković, Uprava za socijalnu i dečju zaštitu Grada Novog Sada; Tatjana Đurković, Misija OEBS-a u Srbiji; Aleksandra Bojađijeva, Akcioni tim za integraciju Roma 2020 Saveta za regionalnu saradnju; Jelena Zec, Stalna konferencija gradova i opština; Ljubiša Jovanović, Andrijana Petković, Humanitarni centar Rom Obrenovac; Jelena Mihailović, Dragica Reljanović, Trag fondacija; Slađana Vulin, Udruženje Bela Romkinja, Novi Sad; Radmila Zećirović, Milica Petrović, Zdravka Simić, Danica Jovanović, Snežana Barbul, Vesna Ćerimović, Zorica Surlan, Romska ženska mreža; Sonja Kojić, Maja Mirkov, Udruženje građana Fem Plac (Fem Platz); Jasmina Todorović, Tamara Asković, Romani cikna; Slobodanka Vasić, Maja Vasić, Ženski romski centar Veliki Crljeni; Jasmina MIković, Jelena Petrović, Praksis; Ana Saćipović, Organizacija Osvit; Vedrana Stanojević, Akademija Edukativa; Olja Jovanović Milanović, Filozofski fakultet; Milica Despotović, Jovana Stevanović, Dragana Jovanović Arijas, Jovana Đinđić.

 Predsednik Odbora je konstatovao da su ispunjeni uslovi za rad i odlučivanje. Stavio je na glasanje predloženi

Dnevni red:

1. Pravo na izbor partnera i skretanje pažnje na dečje brakove u romskoj populaciji.

 Članovi Odbora su jednolasno usvojili predloženi Dnevni red 15. sednice Odbora za ljudska i manjinska prava i ravnopravnost polova.

 **Predsednik Odbora** je pozdravio sve prisutne i naglasio da organizovanjem ove sednice želimo da, u cilju obeležavanja nastupajućeg Međunarodnog dana Roma, ukažemo i podsetimo na probleme sa kojima se susreće romska populacija. Ti problemi su brojni, ali neki od njih su naročito teški imajući u vidu da pogađaju najosetljiviji deo populacije, a to su deca. Zato je današnja sednica posvećena temi: „Pravo na izbor partnera i problem dečjih brakova u romskoj populaciji“. Posebno se zahvalio Romskom ženskom centru Bibija koji je inicirao ovaj događaj. On je naglasio da stupanje dece u rane brakove predstavlja kršenje ljudskih prava – prava na slobodan izbor partnera, prava na zaštitu reproduktivnog zdravlja, prava na obrazovanje, a pre svega prava na detinjstvo. Ova pojava sa sobom često vodi ka krivičnim delima i drugim nezakonitim postupcima kao što je prinudno zaključenje braka, vanbračna zajednica sa maloletnikom, trgovina ljudima, dečje prosjačenje, diskriminacija, porodično nasilje. Država je prepoznala ovaj problem i definisala mere i aktivnosti za njihovo rešavanje kroz strateške dokumente i akcione planove. Napore koje Srbija i lokalne vlasti ulažu u rešavanje problema romske populacije prepoznao je i Savet Evrope koji je nedavno objavio publikaciju o zaštiti ljudskih prava na lokalnom nivou i predstavio "dobru praksu" iz 25 evropskih zemalja, uključujući i tri grada iz Srbije koja podstiču veće učešće Roma - Niš, Horgoš i Čantavir.

 **Nina Mitić** je istakla da rani brakovi najviše pogađaju romsku populaciju. Najčešće se javljaju u istočnoj Srbiji, a sve češće u Vojvodini. Navela je da je prema podacima Centra za zaštitu trgovine ljudima u periodu od osnivanja Centra do danas prepoznat 21 slučaj identifikovanih žrtava trgovine ljudima u cilju zaključivanja prinudnog braka, dok je u osam slučajeva u protekle dve godine prinudni brak bio jedan od vidova eksploatacije dece. Prisiljavanjem nekog lica na prinudni brak učinjen je akt nasilja i tom licu je potrebno posvetiti posebnu pažnju i pružiti mu adekvatnu podršku. U tom postupku centri za socijalni rad imaju važnu ulogu, u koordinaciji sa više različitih državnih organa - policijom, pravosudnim organima, zdravstvenim institucijama. Preventivno delovanje na sprečavanju zaključivanja maloletnih brakova je posebno istakla.

 **Nenad Ivanišević** je naveo da cilj unapređenja položaja Roma nije asimilacija, već integracija Roma. Rani brakovi su u većini balkanskih naroda postali neprihvatljiva činjenica, ali jedino podizanje obrazovnog nivoa i životnog standarda može da doprinese rešavanju ovog problema. Rani prisilni ugovorni brak ima dve strane, jedna je porodica devojčice, a druga je porodica u koju devojčica prisilnim brakom ulazi. Zato treba uticati na obe ove strane. Ovo nije brz proces. Mere koje treba primeniti ne mogu odmah dati rezultate, već je potrebno sačekati i nekoliko decenija jer je u pitanju promena načina života cele jedne zajednice.

 **Severina Leonardi** napomenula je da su devojčice mlađe od 18 godina deo jedne brojne i aktivne generacije u Srbiji. Ulaganje u njihovo zdravlje, obrazovanje i bezbednost je neophodno kako bi se osnažile. Upozorila je da dečji brakovi uništavaju detinjstvo i da devojčica koja zatrudni u vreme kada njeno telo još nije spremno na to, može umreti na porođaju. Takođe je navela da deca koja rano stupe u brak imaju mnogo manje šanse za uspešno školovanje. Upoznala je prisutne sa istraživanjem po kome u svetu svake dve sekunde jedna devojčica zaključi brak pre 18. godine. U Srbiji dečji brakovi se uglavnom zaključuju u ruralnim i najsiromašnijim zajednicama, posebno u romskim gde više od 50% devojčica stupi u brak pre nego što napuni 18 godina.

 **Jadranka Miličević** je predstavila deo aktivnosti CARE INTERNATIONAL i projekata „Za aktivnu inkluziju i prava Romkinja na Zapadnom balkanu“ koji se već šest godina implementira na ovim prostorima (Srbija, Crna Gora, Bosna i Hercegovina). Siromaštvo i nemogućnost obrazovanja su glavni razlozi za maloletničke brakove i pozvala je državne organe da preuzmu odgovornost u skladu sa svojim nadležnostima. Ne treba zaboraviti ni problem maloletnih dečaka kojima roditelji nameću ulazak u brak mimo njihove volje, istakla je.

 **Vera Kurtić** je navela da Savet Evrope prepoznaje značaj saradnje Vlade Republike Srbije i civilnog sektora u oblasti zaštite ljudskih prava, demokratije i vladavine prava, a posebno sa romskim ženskim organizacijama. Istakla je da su rani prisilni dečji brakovi prepoznati u Istanbulskoj konvenciji koju je Republika Srbija ratifikovala. Romkinje su višestruko ranjiva i marginalizovana društvena grupa sa povećanim rizikom za nasilje i diskriminaciju, te je neophodno uspostaviti i održati saradnju svih relevantnih organa Repubike Srbije.

 **Jelena Jovanović** je navela da žena u tradicionalnom romskom okruženju, koje se još uvek bori sa predrasudama i stereotipima, je većinom neobrazovana, zdravstveno marginalizovana, siromašna i usmerena na kuću i porodicu, bez prilike da sama zaradi za život i postaje majka pre punoletstva. Ove karakteristike ih čine osetljivijim, ranjivijim i ugroženijim od većine ostalih žena. Volja da se pomogne Romkinjama je nedvosmislena kod predstavnka javne administracije i institucija, ali to nije dovoljno da bi njihov život bio dostojanstven. Njihov položaj zavisi od svakog pojedinca, institucionalne podrške, ali i od svesti Roma i ostalih građana koji to nisu. Obrazovanje, aktivizam, zapošljavanje bez predrasuda, su uslovi za bolju perspektivu i poboljšanje bilo koje oblasti, pa tako i oblasti ljudskih prava.

 **Slavica Vasić**, se zahvalila Odboru što su u mogućnosti da se obrate organima vlasti i skrenu pažnju na položaj Roma. Kampanja „Mesec romskog ženskog aktivizma“ (8.mart - 8. april) sprovodi se od 2010. godine i podrazumeva čitav niz aktivnosti. Ovogodišnja kampanja koju Bibija sprovodi nosi naziv „I prava Romkinja su ljudska prava“, a posvećena je pravu na izbor partnera i skretanje pažnje na maloletničke brakove kao kršenje ljudskih prava i prava deteta. Kampanja je regionalnog karaktera i pored Srbije, sprovodi se u Crnoj Gori i Bosni i Hercegovini. Takođe je pomenula i projkat „Romkinje nositeljke promene“. Romska zajednica je jedna od najugroženijih manjinskih zajednica koju karakteriše slaba i nedovoljna informisanost, getoizacija romskih naselja, loša obrazovna struktura. Iako popis stanovništva iz 2011. godine ne daje pravi broj romske populacije, ti podaci ipak ukazuju na nedovoljan obuhvat predškolskim i osnovnoškolskim obrazovanjem, a od onih koji upišu prvi razred, tek nešto više od 70% dođe do osmog razreda. Jako je mali broj onih koji završavaju više škole i fakultete. Prema podacima Nacionalne službe za zapošljavanje od ukupnog broja prijavljenih lica romske nacionalnosti 89,8% je nekvalifikovano, 9,8% ima srednje stručno obrazovanje, a samo 85 ima više i visoko obrazovanje ili 0,4%. Tradicionalno, romske porodice su vanbračne, 43,9% nije sklopilo zakoniti brak, a gotovo isto toliko je u braku 43,1%. Brakovi ispod 14 godina života čine 1,8,%, a u okviru tog broja devojčice ispod 14 godina čine čak 72,2%. Rani brakovi se tumače tradicijom i kulturom i najčešće ne nailaze na reakciju javnosti. Međutim, posledice su brojne i dalekosežne. Zato se Bibija zalaže da se rani brakovi tretiraju kao kršenje prava žena i dece. Rad na terenu sa Romkinjama po metodologijama radionica pokazuje najbolje rezultate.

 **Radmila Nešić** je istakla da se o ovoj temi dugo ćutalo. Nekoliko godina unazad radom romskih ženskih aktivistkinja ovo je prepoznato kao problem. Njihov rad je postao vremenom sve vidljiviji. Dobile su podršku Kancelarije za ljudska i manjinska prava i UNICEF-a. Krenule su u kreiranje javnih politika za rešavanje ovog problema i kroz mere predviđene strateškim dokumentima. Posebno je istakla značaj rada u zajednici, iako je svesna da to nailazi na otpor u samoj romskoj zajednici. Drugi pravac delovanja jeste multisektorska saradnja sa institucijama, sa sistemom socijalne zaštite, obrazovanja i policije. Naročito je važno da škole prepoznaju problem i o nedolasku dece u školu odmah obaveste centar za socijalni rad i policiju. Preporuke u vezi prevencije ovog problema romske organizacije su uputile Vladi. To je pre svega primenjivanje zakona, multisektorska saradnja, uvođenje obaveznog srednjeg obrazovanja, rad u zajednici i na terenu i osnaživanje ženskih romskih organizacija.

 **Dr Ivan Đorđević** je predstavio istraživanje „Dečji brakovi u romskoj populaciji u Srbiji“ koje je sprovedeno od marta do juna 2017. godine na pet lokacija širom Srbije. Istraživanje je radio Etnografski institut SANU uz podršku UNICEF-a i Bibije. Cilj istraživanja nisu bili statistički podaci, već da se razgovara sa ljudima i da se od njih čuje šta su problemi. Sprovođeni su dubinski intervjui na uzorku od 70 ispitanika. Cilj istraživanja jeste da se dobiju bogati narativi proživljenih iskustava ispitanika i da se utvrde faktori koji su uticali na rane brakove, kao i faktori koji mogu da utiču na iskorenjivanje ove prakse. Zato je učesnike sednice Odbora upoznao sa ključnim temama ovog istraživanja i pojedinačnim iskazima ispitanika.

 **Brankica Janković** je navela da ova institucija ima više od dvadeset strateških parnica, a to je mehanizam koji se primenjuje kada je neko pitanje posebno važno. Više od polovine tih parnica su bile tužbe pred sudovima za zaštitu od diskriminacije po osnovu pripadnosti nacionalnoj manjini, a u svim slučajevima je bila romska nacionalna manjina. Većinu parnica su dobili. Poverenica za zaštitu ravnopravnosti je naglasila da može i da je neophodno da se uradi mnogo toga u sistemu obrazovanja. Nažalost, u slučaju romske nacionalne manjine ne govorimo o visokom i srednjem obrazovanju, nego o osnovnom, pa tu vidi način da se prekine ovaj lanac koji nas vodi u siromaštvo, nesigurnost, nemogućnost zapošljavanja i sve ono što je posledica napuštanja sistema obrazovanja. Takođe, navela je da sistem socijalne zaštite nema dovoljno kapaciteta za novonastale izazove, a što je u tesnoj vezi sa zabranom zapošljavanja u javnom sektoru.

 **Gordana Čomić** smatra da treba da se započne rad sa većinom, s obzirom da je ona zadužena za primenu zakona, da se u temu dečjih brakova uključi i skupštinski Odbor za prava deteta, kao i da se radi na dijalogu sa romskom zajednicom.

 **Gordana Stevanović** je iznela stav da se propisana prava u praksi ne sprovode i naglasila je koliko je važno da se Romkinje ekonomski osnaže. Ukazala je da danas imamo sve više mladih Romkinja koje se udaju sa 13, 14, ili 15 godina, a da su se njihove majke udavale sa 20, 21, 25 godina, te je postavila pitanje kako to sada imamo situaciju da se udaju mlađe nego njihove majke.

 **Ana Saćipović** je naglasila da svako od nas mora da ima ličnu i kolektivnu odgovornost za stanje u društvu, da postoji dobra zakonska regulativa, mehanizmi, alati i stručna služba, ali da nedostaje želja za rešavanjem problema.

 **Danica Jovanović** se složila da država mora da primenjuje sve što je potpisala i preuzela konvencijama. Navela je takođe jedan poražavajući podatak, da 99% Romkinja doživi nasilje.

 **Jasmina Miković** je podvukla da je veoma važno raditi na svim nivoima, jer pojedina istraživanja ukazuju da diskriminacija može doći i od pripadnika institucija. Složila se da je neophodno raditi i sa većinskim stanovništvom. Takođe je istakla da je važno osvrnuti se na preporuke Komiteta za prava deteta Ujedinjenih nacija, da se uvede zakonska definicija deteta u naše zakonodavstvo i da se granica mogućnosti vršenja prava i dužnosti bračnog partnera sa 16 godina promeni na 18 godina.

 **Ljiljana Gavrilović** je istakla da je neophodno doneti afirmativne mere prilikom zapošljavanja koje bi se odnosile na Rome i na Romkinje, kao i da se naprave promene u sistemu obrazovanja kojima bi se mladi Romi i Romkinje stimulisali da se školuju i da im se omogući perspektiva u vidu pronalaska posla.

 **Predsednik Odbora** je na kraju diskusije podvukao da će Odbor za ljudska i manjinska prava i ravnopravnost polova u svojim daljim aktivnostima nastaviti da se bavi i posvećuje pažnju dečjim brakovima u romskoj populaciji, kao i da svi moramo nastaviti sa osnaživanjem Romkinja i jačati kapacitete institucija.

 Sednica je zaključena u 14.15 časova.

SEKRETAR ODBORA ZAMENIK PREDSEDNIKA

 ODBORA

 Rajka Vukomanović Maja Videnović